Randfonteinse huisbrand eis vierde slagofferAdri Jordaan (14). Foto: Beeld Die huisbrand waarin drie kinders Sondagoggend in ŉ huis in Randfontein omgekom het, het sy vierde slagoffer geëis. Salome Jordaan (11), Tanya Jordaan (4) en Armand Dickson (3) het Sondag in die brand omgekom en hul suster, Adri Jordaan (14), is na die Leratong-hospitaal met ernstige brandwonde geneem. Adri se toestand was kritiek met 87% brandwonde. Sy is Woensdagmiddag in die hospitaal oorlede. “Ek het nou my derde meisiekind verloor,” het haar pa, Jaco Jordaan, Woensdag aan Beeld gesê. Volgens hom en ander ooggetuies het dit lank geduur voordat die nooddienste opgedaag het. Die Wes-Randse distriksmunisipaliteit (WRDM) het dié week erken daar was te min toegang tot water in die gebied om die vlamme te blus, wat die brandbestryders genoodsaak het om hulle tenks by die plaaslike Spar te gaan hervul. Jordaan het gesê die munisipaliteit het sowat twee weke gelede hul kragboks verwyder. Hulle moes van kerse gebruik maak vir lig. Die brand is glo veroorsaak deur ŉ brandende kers wat in Adri se kamer omgeval het. Jordaan oorweeg regstappe teen die munisipaliteit.